Szám: 1-6/2022.

2. sz. napirend pont

**Előterjesztés**

**Zalaszentgrót Város Önkormányzata Képviselő-testületének**

**2022. június 29-i rendes, nyilvános ülésére**

**Tárgy:** A települési hulladékkal kapcsolatos közszolgáltatásról szóló 9/2022. (IV. 1.) számú önkormányzati rendelet módosítása

**Tisztelt Képviselő-testület!**

Zalaszentgrót Város Önkormányzat Képviselő-testületének a települési hulladékkal kapcsolatos közszolgáltatásról szóló 9/2022. (IV. 1.) számú rendelete módosítást igényel a hulladékról szóló 2012. évi CLXXXV. törvény (továbbiakban: Ht.) 35. § h) bekezdése alapján, mely értelmében a települési önkormányzat képviselő-testülete önkormányzati rendeletben állapítja meg az elhagyott hulladék felszámolásához szükséges helyi intézkedések körét.

Mint az a Tisztelt Képviselő-testület előtt is ismert, a hulladékgazdálkodás területén az utóbbi hónapokban jelentős változások történtek. A Ht. módosítása többek között az önkormányzatok számára is előír többletfeladatokat. Ezek közül egyik legfontosabb az illegális hulladéklerakók felszámolásában való közreműködés. A jogalkotó szándéka, hogy az ország területe megtisztuljon a hulladéktól, minden illegálisan elhagyott, vagy elhelyezett hulladék elszállításra és engedéllyel rendelkező hulladékkezelő részére átadásra kerüljön.

Az Innovációs és Technológiai Minisztérium a „Tisztítsuk meg az Országot!” Projekt keretében beindította az országos HulladékRadar applikációt, melynek keretében a lakosság internetes alkalmazáson keresztül bejelentheti az általa fellelt illegálisan elhagyott hulladékokat. A fotókkal alátámasztott bejelentés elküldésével a hulladék pontos helyének GPS koordinátái az illetékes hatóság felé automatikusan továbbításra kerülnek. A beérkezett adatok alapján a hulladékgazdálkodási hatóságok megkezdik az illegális hulladék felszámolásával kapcsolatos feladataikat.

A Ht. 61.§ (25) bekezdése szerint, ha az illegális hulladék állami, vagy önkormányzati tulajdonú ingatlanon található, akkor az állami tulajdon esetében a kezelő, önkormányzati tulajdon esetében pedig maga az önkormányzat köteles gondoskodni az illegális hulladék felszámolásáról a területileg illetékes közszolgáltató útján.

A Ht. azt is előírja, hogy a feladat elvégzését milyen határidőre, és milyen feltételekkel kell végrehajtani, majd a hulladékgazdálkodási hatóságnak a keletkezett iratokat, a felmerült költségek kimutatását megküldeni.

Az applikáció elindulása óta Zalaszentgrót Város Önkormányzata mintegy 15, Tekenye Község Önkormányzata 3, Zalavég Község Önkormányzata 1 önkormányzati tulajdonú ingatlanra szóló felszólítást kapott. A felszólításban szereplő ügyek változatosak, vannak köztük, amelyek viszonylag egyszerűen, kis munkaráfordítással kezelhetők, de többségük sok éves, vagy akár évtizedes törvénytelen emberi magatartás eredményeképpen felhalmozott hulladékhegy eltávolításának kötelezettségét jelenti az önkormányzat számára. Tekintettel arra, hogy ezen illegális hulladék lerakatok megszüntetése a területileg illetékes közszolgáltató útján szinte kizárólag csak konténerek helyszínre történő rendelésével valósítható meg, az önkormányzatok számára ez igen jelentős anyagi ráfordítást igényel. Sajnos a jogalkotó csak a feladat elvégzésének kötelezettségét szabta ki az elhagyott hulladék helye szerinti ingatlan tulajdonosa számára, a hulladék elszállításának és ártalmatlanításának költségeiről nem rendelkezett, így ahhoz a felszólított ingatlantulajdonosnak, önkormányzati tulajdonú közterületek és közutak esetén az önkormányzatnak kell rá fedezetet biztosítani. Ez az előre nehezen tervezhető költség önkormányzatunk esetében éves szinten több millió forintos kiadást jelent.

A tervezett módosítás keretében szabályozásra kerül, hogy az elhagyott hulladék felderítése történhet bejelentés alapján, illetve hivatalból is megvalósulhat. A hivatal a helyszíni szemle keretében meghatározza a hulladék pontos helyét, mennyiségét, típusát, jellegét és amennyiben lehetséges, a hulladék tulajdonosát vagy korábbi birtokosát. Szabályozásra kerül, hogy amennyiben az elhagyott hulladék pontos helyének beazonosítását követően megállapítható, hogy a hulladék magántulajdonban álló ingatlanon található, úgy a hivatal az ingatlantulajdonos egyidejű írásbeli értesítése mellett a rendelkezésére álló adatok megküldésével eljárást kezdeményez a területileg illetékes hulladékgazdálkodási hatóságnál az elhagyott hulladék felszámolása érdekében. Rendelkezik a rendelet arról is, hogy amennyiben az elhagyott hulladék állami vagy önkormányzati tulajdonban levő ingatlanon található, a hivatal a hulladékról szóló törvénynek a nemzeti vagyonról szóló 2011. évi CXCVI. törvény (a továbbiakban: Nvtv.) hatálya alá tartozó ingatlan esetében alkalmazandó rendelkezésének megfelelően jár el. Az önkormányzat a költségvetésében e célra elkülönített összeg terhére teljesíti az elszállítási kötelezettségét. A hivatal a település közigazgatási területén belül található közterületeken elhagyott hulladék fellelésének helyszíneiről nyilvántartást vezet és az engedély nélküli hulladék-elhelyezéssel leginkább érintett helyszíneket rendszeresen ellenőrzi.

További rendelkezésként szükséges hatályon kívül helyezni a már hatályban nem lévő, a települési hulladékkal kapcsolatos közszolgáltatásról szóló 21/2001. (XII. 27.) számú rendeletének módosításáról szóló 20/2020. (XII. 17.) önkormányzati rendelet hatályba nem lépését szabályozó 1/2021. (I. 29.) önkormányzati rendeletet.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a Tisztelt Képviselő-testületet:

**A rendelettervezet jelentősnek ítélt hatásai:**

A társadalmi és gazdasági hatásvizsgálat kapcsán megállapítható, hogy a rendelettervezet igazodik a központi jogszabályokhoz. A rendeletmódosítás egészségügyi következményekkel, terhekkel nem jár.

**A rendelet megalkotásának szükségessége, a jogalkotás elmaradásának várható következményei:**

A helyi rendeleti szabályozás központi jogszabályokhoz való igazításának elmaradása esetén az önkormányzat nem tesz eleget a helyi jogalkotási kötelezettségének, melynek következtében mulasztásos törvénysértést követ el. Mulasztásos törvénysértés esetén a megyei kormányhivatal részéről törvényességi észrevétel érkezhet, továbbá ellentmondások léphetnek fel a helyi szabályozás és a magasabb szintű jogszabályok között.

**A rendelet alkalmazásához szükséges személyi, szervezeti, tárgyi és pénzügyi feltételek:** Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges személyi, szervezeti, tárgyi feltételek adottak, azonban az elhagyott hulladék felszámolásához az önkormányzatnak a szükséges felmerülő pénzügyi fedezetet biztosítani szükséges.

A Pénzügyi és Ügyrendi Bizottság az előterjesztést a 2022. június 23-én tartott ülésén megtárgyalta és a /2022. (VII. 23.) számú határozatával javasolja Zalaszentgrót Város Önkormányzat Képviselő-testületének a rendeletmódosítás elfogadását.

A Gazdasági és Városfejlesztési Bizottság az előterjesztést a 2022. június 23-én tartott ülésén megtárgyalta és a /2022. (VII. 23.) számú határozatával javasolja Zalaszentgrót Város Önkormányzat Képviselő-testületének a rendeletmódosítás elfogadását.

Kérem a Tisztelt Képviselő-testületet, hogy az előterjesztés megvitatását követően a mellékelt módosító rendelet-tervezetet elfogadni szíveskedjen.

Zalaszentgrót, 2022. június 24.

|  |  |
| --- | --- |
|  | ***Baracskai József***  polgármester |

Az előterjesztés a törvényességi

követelményeknek megfelel.

|  |  |
| --- | --- |
|  | ***Dr. Simon Beáta***  jegyző |

1. *számú melléklet*

**Zalaszentgrót Város Önkormányzata Képviselő-testületének 12/2022. (VI. 30.) önkormányzati rendelete**

**A települési hulladékkal kapcsolatos közszolgáltatásról szóló rendelet módosításáról**

Zalaszentgrót Város Önkormányzatának Képviselő-testülete a hulladékról szóló 2012. évi CLXXXV. törvény 35. § (1) bekezdés h) pontjában kapott felhatalmazás alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 19. pontjában meghatározott feladatkörében eljárva a települési hulladékkal kapcsolatos közszolgáltatásról szóló 9/2022. (IV. 1.) önkormányzati rendelet módosításáról a következőket rendeli el:

**1. §**

Hatályát veszti a települési hulladékkal kapcsolatos közszolgáltatásról szóló 21/2001. (XII. 27.) számú rendeletének módosításáról szóló 20/2020. (XII. 17.) önkormányzati rendelet hatályba nem lépéséről szóló Zalaszentgrót város képviselő testületének 1/2021 (I.29.) önkormányzati rendelete.

**2. §**

A települési hulladékkal kapcsolatos közszolgáltatásról szóló 9/2022. (IV. 1.) önkormányzati rendelet V. Fejezete a következő 19/A. §-sal egészül ki:

**„19/A. §**

(1) Az önkormányzat bejelentés alapján vagy hivatalból végzi a település közigazgatási területén belül található közterületeken elhagyott hulladék felderítését.

(2) Az elhagyott hulladék felderítése az önkormányzat hivatala útján történik.

(3) A hivatal helyszíni szemle keretében meghatározza a hulladék pontos helyét, mennyiségét, típusát, jellegét és amennyiben lehetséges, a hulladék tulajdonosát vagy korábbi birtokosát.

(4) Amennyiben az elhagyott hulladék pontos helyének beazonosítását követően megállapítható, hogy a hulladék magántulajdonban álló ingatlanon található, úgy a hivatal az ingatlantulajdonos egyidejű írásbeli értesítése mellett a rendelkezésére álló adatok megküldésével eljárást kezdeményez a területileg illetékes hulladékgazdálkodási hatóságnál az elhagyott hulladék felszámolása érdekében.

(5) Amennyiben az elhagyott hulladék állami vagy önkormányzati tulajdonban levő ingatlanon található, a hivatal a hulladékról szóló törvénynek a nemzeti vagyonról szóló 2011. évi CXCVI. törvény (a továbbiakban: Nvtv.) hatálya alá tartozó ingatlan esetében alkalmazandó rendelkezésének megfelelően jár el.

(6) Az önkormányzat az (5) bekezdésben meghatározott esetben a költségvetésében e célra elkülönített összeg terhére teljesíti az elszállítási kötelezettségét.

(7) Az önkormányzat hivatala a település közigazgatási területén belül található közterületeken elhagyott hulladék fellelésének helyszíneiről nyilvántartást vezet és gondoskodik az engedély nélküli hulladék-elhelyezéssel leginkább érintett helyszínek rendszeres ellenőrzéséről.”

**3. §**

Ez a rendelet a kihirdetését követő napon lép hatályba.

|  |  |
| --- | --- |
| Baracskai József polgármester | Dr. Simon Beáta jegyző |

A rendelet 2022. június .napján került kihirdetésre.

|  |  |
| --- | --- |
|  | Dr. Simon Beáta  jegyző |

Általános indokolás

A hulladékról szóló 2012. évi CLXXXV. törvény 35. § (1) bekezdés h) pontja értelmében a települési önkormányzat képviselő-testülete önkormányzati rendeletben köteles megállapítani az elhagyott hulladék felszámolásához szükséges helyi intézkedések körét. A törvény előírásainak megfelelően kerül kiegészítésre az illegálisan elhagyott hulladék felszámolásának módjára vonatkozó szabályozás.

Részletes indokolás

**Az 1. §-hoz**

Szükséges hatályon kívül helyezni a már hatályban nem lévő a települési hulladékkal kapcsolatos közszolgáltatásról szóló 21/2001. (XII. 27.) számú rendeletének módosításáról szóló 20/2020. (XII. 17.) önkormányzati rendelet hatályba nem lépését szabályozó 1/2021. (I. 29.) önkormányzati rendeletet.

**A 2. §-hoz**

Az elhagyott hulladék felszámolásának intézkedéseit szabályozza. Elhagyott hulladék felderítése történhet bejelentés alapján, illetve hivatalból is megvalósulhat. A hivatal helyszíni szemle keretében meghatározza a hulladék pontos helyét, mennyiségét, típusát, jellegét és amennyiben lehetséges, a hulladék tulajdonosát vagy korábbi birtokosát. Szabályozásra kerül, hogy amennyiben az elhagyott hulladék pontos helyének beazonosítását követően megállapítható, hogy a hulladék magántulajdonban álló ingatlanon található, úgy a hivatal az ingatlantulajdonos egyidejű írásbeli értesítése mellett a rendelkezésére álló adatok megküldésével eljárást kezdeményez a területileg illetékes hulladékgazdálkodási hatóságnál az elhagyott hulladék felszámolása érdekében. Rendelkezik a rendelet arról is, hogy amennyiben az elhagyott hulladék állami vagy önkormányzati tulajdonban levő ingatlanon található, a hivatal a hulladékról szóló törvénynek a nemzeti vagyonról szóló 2011. évi CXCVI. törvény (a továbbiakban: Nvtv.) hatálya alá tartozó ingatlan esetében alkalmazandó rendelkezésének megfelelően jár el. Az önkormányzat a költségvetésében e célra elkülönített összeg terhére teljesíti az elszállítási kötelezettségét. A hivatal a település közigazgatási területén belül található közterületeken elhagyott hulladék fellelésének helyszíneiről nyilvántartást vezet és az engedély nélküli hulladék-elhelyezéssel leginkább érintett helyszíneket rendszeresen ellenőrzi.

**A 3. §-hoz**

A rendelet hatályba lépéséről rendelkezik.